Diari Oficial de la Generalitat Valenciana


Sumari del DOGV 6792, del 08-06-2012 (2012/5513)

Bases particulars per a la selecció i adjudicació del PAI UE A-13, A-34 redelimitades.
--------------------------------------------------------------------------------------

### Dades del document

Número de DOGV
:   6792

Data del DOGV
:   08-06-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/5513


Data del document
:   07-05-2012

Organisme emissor
:   Ajuntament de Borriana

Tipus de document
:   Anunci

Anàlisi jurídica

 Descriptors 

:   * Borriana
    * pla d'urbanisme
    * administració local

Bases particulars per a la selecció i adjudicació del PAI UE A-13, A-34 redelimitades. [2012/5513]
El Ple de l'Ajuntament, en sessió realitzada el dia 3 de maig de 2012, va adoptar acord amb la següent part dispositiva:
«Primer. Iniciar el procediment per a la gestió indirecta del programa d'actuació integrada per al desenvolupament de les unitats d'execució A-13 i A-34 redelimitades del pla general.
Segon. Aprovar i publicar en el Diari Oficial de la Comunitat Valenciana les bases particulars per les quals s'ha de regir el concurs de selecció i adjudicació de l'esmentat programa, redactades pels tècnics municipals en data 25 d'abril de 2012, fent constar que les bases generals que regulen el procediment són les aprovades per acord del Ple d'este ajuntament de 5 de febrer de 2009 (BOP de Castelló núm. 24, de 24 de febrer de 2009).
La publicació de l'anunci de les presents bases particulars de programació en el Diari Oficial de la Comunitat Valenciana produeix els efectes suspensius de l'atorgament de llicències a què es refereix l'article 101.2 de la Llei Urbanística Valenciana, segons preveu el 289 del Reglament d'Ordenació i Gestió Territorial i Urbanística. La suspensió de llicències implica així mateix la dels acords aprovatoris de nous programes en el mateix àmbit.
Tercer. Ordenar la publicació de l'anunci del concurs de selecció i adjudicació del programa d'actuació integrada per al desenvolupament de les unitats d'execució A-13 i A-34 redelimitades del pla general, en el tauler d'anuncis de l'Ajuntament, en el Diari Oficial de la Unió Europea en primer lloc i en el Diari Oficial de la Comunitat Valenciana, amb els continguts previstos en l'article 132 LUV i 291 ROGTU.
Quart. Remetre, en suport digital, a la Conselleria d'Infraestructures, Transport i Medi Ambient, còpia completa i diligenciada de les bases particulars que han de regir el present concurs de programació, en compliment del que preveu l'article 328.1.b del Decret 67/2006, de 19 de maig.
Cinqué. Contra el present acord, que posa fi a la via administrativa, es pot interposar recurs potestatiu de reposició davant del Ple d'este ajuntament en el termini d'un mes a partir del següent a la seua publicació, o, en el termini de dos mesos des de l'esmentada publicació, recurs contenciós administratiu al jutjat d'esta jurisdicció de Castelló de la Plana, de conformitat amb el que disposen l'article 116.1 de la Llei 30/1992, de 26 de novembre, i els articles 8 i 46 de la Llei 29/1998, de 13 de juliol».
A continuació, es transcriu el text complet de les bases particulars per les quals s'ha de regir el concurs de selecció i adjudicació del PAI per al desenvolupament de les unitats d'execució A-13 i A-34 redelimitades del Pla General de Borriana.
TÍTOL I. DISPOSICIONS GENERALS
Base I. Objecte i àmbit
Les presents bases particulars tenen com a objecte regular les condicions de caràcter tècnic, jurídic, econòmic i administratiu, per les quals s'ha de regir el concurs de selecció i adjudicació d'un programa d'actuació integrada per al desplegament de la resta sense desplegar de la unitat d'execució A13 i de la unitat d'execució A34, redelimitades del Pla General de Borriana.
De l'àmbit resta de la unitat A13 s'exclou la parcel·la cadastral 9856546YJ5355F0666YE per estar ja edificada juntament amb la cadastral 2921567ND4400D1813TB i tenir condició de solar. D'altra banda, s'incorpora a la unitat A34, fins al límit sud d'esta, la superfície del carrer de l'Atlàntic, que forma part de la unitat A14b.
L'àmbit de programació es troba definit en el plànol que s'acompanya a les presents bases. No és possible la modificació de l'esmentat àmbit de programació, sense perjudici dels ajustos derivats de les condicions d'enllaç o connexió que, justificadament, es requerisquen.

\*\*\*\*\*\*\*\*\*\*\*\*\*\*\*\*
Base II. Règim jurídic
(art. 286.1.d del Reglament d'Ordenació i Gestió Territorial i Urbanística)
El règim jurídic del present programa és el previst en la base II de les bases generals aprovades per acord del Ple d'este ajuntament de 5 de febrer de 2009 (BOP de Castelló núm. 24, de 24 de febrer de 2009).
Base III. Ordenació urbanística vigent (art. 131.2.a Llei Urbanística Valenciana)
El Pla General de Borriana classifica la totalitat de l'àmbit del present programa com a sòl urbà d'ús residencial i el qualifica com a zona de vivenda unifamiliar, aïllada o apariada (codi UFA).
Les fitxes de característiques de les unitats d'execució A13 i A34, tal com es recullen en l'annex 4 de les normes urbanístiques del pla general, són les que es transcriuen:
Es fa notar que l'aprofitament tipus està referit a l'edificabilitat EDC, el coeficient d'homogeneïtzació d'usos és 1,30 m²tEDC/m²tUFA i el coeficient d'edificabilitat de la zona UFA és 0,60 m²tUFA/m²S.
La unitat d'execució A13 delimitada pel pla general s'ha desenvolupat en part i queda com a resta de l'àmbit la superfície objecte del present programa. Així mateix, de l'esmentada superfície resta, s'exclou, com ja s'ha mencionat, la parcel·la cadastral 3642556CM2425X7236VL per estar edificada i tenir condició de solar.
L'àmbit de programació de la unitat d'execució A34 és tal com es delimita en el pla general, addicionant fins al límit sud de la unitat, la superfície del carrer de l'Atlàntic, a l'objecte de millorar la connexió d'este àmbit amb el seu entorn.
D'esta forma, de l'amidament sobre la cartografia municipal, resulten les següents superfícies, amb indicació de l'aprofitament tipus que correspon a cada unitat d'execució objecte del programa:

\*\*\*\*\*\*\*\*\*\*\*\*\*\*\*\*\*\*\*\*\*

\*\*\*\*\*\*\*\*\*\*\*\*\*\*\*\*\*\*\*
Es fa notar que la superfície afecta a la seua destinació és la que resulta de l'amidament sobre la cartografia municipal i ha de xifrar-se tal com resulte de l'amidament real dels terrenys i de les dades registrals de les finques.
D'altra banda, sense perjudici de les dades expressades en els quadres anteriors, és procedent assenyalar que hi ha un alt grau de consolidació per l'edificació, de manera que moltes edificacions incloses en la unitat A13 no donen façana a vial i queden aïllades a l'interior de les illes. Per això, l'ordenació detallada ha de completar el viari necessari per a dotar totes les parcel·les, edificades o no, de la condició de solar. A este efecte, es proposa l'ordenació orientativa del nou viari que es dibuixa en plànol annex.
D'acord amb el nou viari proposat, resulten les següents superfícies de sòl:
Base IV. Memòria de necessitats i objectius del programa
(art. 124, art. 131.2.b i art. 146 de la Llei Urbanística Valenciana)
1. Memòria de necessitats:
Es persegueix completar la urbanització d'esta zona de sòl urbà de platja i integrar-la efectivament amb l'entorn urbanitzat, en el marc del planejament municipal vigent.
2. Objectius de la programació:
El programa ha de contenir les previsions necessàries per a complir els objectius mínims fixats en els articles 124 i 146.1 LUV, en concret:
a) Gestionar la transformació física i jurídica de les finques afectades pel programa.
b) Urbanitzar completament l'àmbit que constitueix l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (definint-se, a escala general, aquelles obres necessàries per a garantir els serveis urbanístics i la seua connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions, séquies i serveis públics existents, per a la qual cosa cal:
- Aportar, si s'escau, informes de les administracions sectorials les competències de les quals resulten afectades per l'actuació.
- Presentar, si s'escau, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).
- Incloure en el projecte d'urbanització la construcció de les següents obres complementàries: desviacions o substitució de séquies, en coordinació amb el Sindicat de Regs.
Els costos d'estes actuacions de connexió i integració s'han d'incloure dins del pressupost de l'obra urbanitzadora, a l'empara del que estableix l'art. 303.j del ROGTU.
d) Suplementar les infraestructures en el que siga necessari perquè no minven ni es desequilibren els nivells de qualitat, quantitat o capacitat de serveis existents i exigibles reglamentàriament.
e) Obtenir els sòls dotacionals públics de l'àmbit de l'actuació a favor d'este ajuntament gratuïtament. A este efecte:
- L'urbanitzador, una vegada inscrit el projecte de reparcel·lació en el Registre de la Propietat, ha de traslladar al Negociat d'Ordenació del Territori i Urbanisme de l'Ajuntament de Borriana la corresponent certificació acreditativa d'això.
- L'urbanitzador, abans de fer oferiment formal a este ajuntament de les obres d'urbanització, ha d'haver remés totes les certificacions d'obres, les factures emeses per l'empresari constructor i la documentació que justifique el pagament efectiu d'estes.
- Els transformadors d'energia elèctrica es consideren equipament públic de titularitat privada i s'entreguen a la companyia subministradora. Tant el sòl necessari per a la seua implantació com el cost d'esta han de ser assumit pels propietaris afectats.
f) Obtenir, si escau, l'aprofitament que legalment corresponga amb destinació al patrimoni públic del sòl a favor de l'Ajuntament de Borriana, lliure de càrregues d'urbanització. L'esmentat aprofitament pot substituir-se amb una compensació econòmica de valor equivalent quantificada sobre la base d'un estudi de mercat actualitzat.
g) Ordenar el repartiment equitatiu de les càrregues i beneficis de l'actuació entre els afectats.
h) S'estableix el termini de dos anys, comptador a partir de la recepció municipal de les obres d'urbanització, per a edificar els solars resultants de l'actuació urbanitzadora adjudicats a l'urbanitzador. No obstant això, en l'acord de recepció definitiva de les obres d'urbanització i de forma expressament justificada, es pot ampliar l'esmentat termini a quatre anys, determinant-se la seqüència i prioritat d'execució, en dues fases bianuals, de conformitat amb la possibilitat prevista en l'article 125.6 LUV i 495 ROGTU.
Base V. Paràmetres urbanístics. Fitxa de gestió
Per al desenvolupament de l'àmbit de programació han de tenir-se en compte les prescripcions següents.

\*\*\*\*\*\*\*\*\*\*\*\*\*\*\*\*\*\*\*
Base VI. Criteris i objectius urbanístics i territorials
(art. 131.2.d Llei Urbanística Valenciana)
No és procedent formular criteris i objectius urbanístics i territorials en les propostes de planejament dels concursants, per tal com es desenvoluparà sòl urbà amb ordenació detallada.
Base VII. Criteris d'ordenació urbanística
(art. 58 i 131.2.d Llei Urbanística Valenciana)
No és procedent, amb caràcter general, fixar directrius i estratègies d'ordenació per tal com es desenvoluparà sòl urbà amb ordenació detallada.
Base VIII. Objectius d'edificació privada
(art. 131.2.e Llei Urbanística Valenciana)
No s'estableixen.
Base IX. Prescripcions tècniques dels documents d'ordenació i gestió
(art. 131.2.f Llei Urbanística Valenciana)
Per al desenvolupament de l'àmbit s'ha de presentar un pla de reforma interior modificatiu que:
- Redelimite l'àmbit de les unitats d'execució A13 i A34 en el sentit exposat.
- Diferencie els terrenys integrants de la unitat d'execució redelimitada que han de quedar subjectes al règim de les actuacions aïllades dels que sotmeta al règim de les actuacions integrades. En relació amb el que disposa l'article 27 de la LUV, constitueixen àrees de repartiment uniparcel·làries les parcel·les vinculades urbanísticament a les vivendes unifamiliars, juntament amb l'àmbit vial de servei que li conferisca la condició de solar.
- Preveja el viari necessari per a dotar totes les parcel·les de la condició de solar.
- Establisca en les normes urbanístiques els coeficients d'edificabilitat necessaris per a mantenir l'aprofitament tipus establit pel Pla general. A este efecte, s'han de qualificar les parcel·les o illes que convinguen com a vivenda unifamiliar en filera o agrupada (codi UFH) i s'han de fixar els coeficients d'edificabilitat sobre parcel·la neta respectius, resultants de l'aplicació de l'aprofitament tipus fixat pel pla general, així com els coeficients d'ocupació d'acord amb l'índex d'edificabilitat. Respecte als terrenys qualificats d'UFH s'ha de fixar una superfície de parcel·la mínima de 150 m² i una longitud de façana mínima de 5,00 m. La resta de determinacions urbanístiques s'han de remetre a les del pla general vigent, fins i tot el coeficient d'homogeneïtzació d'usos d'1,20 m²tEDC/m²tUFH.
- Ha de fixar amb detall el règim aplicable a les construccions existents, indicant quines queden fora d'ordenació, i la normativa transitòria d'aplicació per a les que no meresquen eixa qualificació expressa.
El pla de reforma interior s'ha de redactar amb els continguts expressats en l'annex III de les bases generals aprovades per acord plenari de 5 de febrer de 2009 (BOP de Castelló, núm. 24, de 24 de febrer de 2009).
Base X. Admissibilitat de variants
(art. 131.2.g de la Llei Urbanística Valenciana i 309 ROGTU)
1. Únicament són admissibles les modificacions de l'àmbit territorial que consistisquen en mers retocs o ajustos de detall en algun punt perimetral de l'actuació o de les seues connexions viàries.
2. Cada aspirant a urbanitzador pot presentar una única variant.
3. La presentació d'una variant respecte de l'alternativa tècnica inicial en cap cas legitima la presentació d'una nova proposició juridicoeconòmica.
Base XI. Prescripcions tècniques del projecte d'urbanització
(art. 131.2.h Llei Urbanística Valenciana)
El projecte d'urbanització ha de definir els detalls tècnics amb precisió suficient perquè puga ser executat, eventualment, sota la direcció de tècnic diferent del redactor original, havent de complir el que estableix l'article 117 del Text Refós de la Llei de Contractes del Sector Públic. No pot modificar les previsions del pla que desenvolupa. En cap cas pot contenir determinacions sobre ordenació, règim del sòl o de l'edificació. Ha de comprendre tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.
El projecte d'urbanització que es presente com a alternativa tècnica per al desenvolupament del present programa ha d'atenir-se a les condicions establides en l'annex I.
En el projecte d'urbanització s'han de preveure els costos d'urbanització del programa desglossant els costos que han de satisfer els propietaris de terrenys subjectes al règim de les actuacions integrades dels de les actuacions aïllades incloses en l'àmbit de les unitats d'execució A-13 i A-34 redelimitades.
Per a fer complir l'article 28.3 de la LUV i amb vista a l'obtenció de les dades necessàries per a indemnitzar pels serveis urbanístics existents, el projecte d'urbanització ha de contenir, en els plànols d'estat actual, el traçat i distribució de les xarxes aèries o soterrades existents i connexions de servei domiciliàries, així com l'estat de funcionament de les xarxes i materials que les formen.
Base XII. Preu de licitació
(art. 286.1.h del Reglament d'Ordenació i Gestió Territorial i Urbanística)
El preu cert de licitació, que té el caràcter de màxim i que serveix de base per al càlcul de la garantia provisional, s'estableix en 2.000.000,00 € (sense incloure IVA), d'acord amb el que preveu l'article 140.1 de la Llei Urbanística Valenciana.
Base XIII. Terminis de desplegament i execució del programa
(art. 131.2.i Llei urbanística valenciana i art. 286.1.i del Reglament d'Ordenació i Gestió Territorial i Urbanística)
S'estableixen els següents terminis màxims per a l'execució de les següents actuacions per part de l'urbanitzador:

\*\*\*\*\*\*\*\*\*\*\*\*\*\*\*\*\*\*
L'urbanitzador està obligat al compliment d'estos terminis i del que disposa la base XV de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009), tenint en compte que el seu incompliment pot donar lloc a la imposició de multes coercitives, segons disposa la normativa de contractació administrativa i, si és el cas, a resoldre el contracte.
Base XIV. Selecció de l'empresari constructor
Amb independència del preu d'execució de les obres d'urbanització, l'urbanitzador ha de tramitar el procediment per a la selecció de l'empresari constructor responsable de l'execució del projecte d'urbanització que s'aprove, d'acord amb l'article 160 LUV. L'esmentat procediment s'ha de regir pel que estableix la legislació bàsica de contractació pública.
TÍTOL II. ADJUDICACIÓ DEL PROGRAMA
Base XV. Capacitat per a ser urbanitzador
1. Poden participar en el concurs per a la selecció i adjudicació del present programa totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.
a) Solvència econòmica i financera. D'acord amb el que preveu la base IX de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009), la solvència econòmica i financera s'ha d'acreditar per mitjà del compliment d'un dels requisits següents:
A. Capital social mínim que supere els 9.000,00 euros. Este extrem s'ha d'acreditar per mitjà de certificat expedit pel Registre Mercantil, d'una antiguitat no superior a tres mesos.
B. Disponibilitat de fons propis, en els termes que preveu l'esmentada base IX de les bases generals.
C. Agrupacions d'interés urbanístic, en els termes que preveu l'esmentada base IX de les bases generals.
b) Solvència tècnica i professional. D'acord amb el que preveu la base IX de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009).
Base XVI. Garanties
1. Els que desitgen participar en el procediment de licitació del present programa han de constituir, en la forma i als efectes previstos en la legislació reguladora de la contractació administrativa, una garantia provisional equivalent al 2% de l'estimació aproximada de les càrregues del programa, IVA no inclòs, la qual cosa equival a una quantia de 40.000,00 €.
2. La garantia definitiva, que s'ha de constituir en la forma i als efectes previstos en la legislació estatal de contractació administrativa, s'estableix en un 7% del valor de les càrregues d'urbanització, IVA no inclòs, del programa aprovat. S'ha d'ingressar en termini màxim de 15 dies comptadors de la notificació a l'urbanitzador de l'acord d'aprovació i adjudicació del programa.
3. És procedent elevar la garantia definitiva al 20% en cas que les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.
Base XVII. Presentació de proposicions
1. Lloc i termini de presentació:
Les proposicions s'han de presentar en el Registre General de l'Ajuntament de Borriana, plaça Major, 1, CP 12225, en horari de 09.00 a 14.00 hores, durant els quatre mesos següents a la publicació de l'anunci del concurs en el Diari Oficial de la Comunitat Valenciana, d'acord amb el que preveu la base XI.1 de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009).
Ha de tenir-se en compte que, en cas de presentar-se proposicions per correu, la persona interessada ha d'acreditar, amb el resguard corresponent, la data d'imposició de l'enviament a l'oficina de Correus i l'hora, el límit de la qual serà en tot cas les 14.00 hores de l'últim dia del termini.
2. Formalitats:
1. Sobre 1, document u, s'ha de presentar amb les formalitats detallades en la base XI.2 de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009), tenint en compte, respecte al seu contingut, que:
A. Els documents que acrediten els requisits de solvència tècnica i professional, econòmica i financera, s'han de referir als exigits en la base XV de les presents bases particulars.
B. Respecte del resguard acreditatiu d'haver constituït la garantia provisional, ha de ser en les quanties exigides en la base XVI de les presents bases particulars.
C. Com a màxim, la finalització de la informació pública dels documents establits en les lletres a i f de l'article 126 LUV es produeix dins del termini de dos mesos comptadors des de l'expiració del termini de quatre mesos fixat en l'apartat 1 d'esta base XVII. Cada licitador ha de presentar en l'Ajuntament l'acta notarial que acredite la informació pública de la seua alternativa tècnica dins dels 10 dies següents a la finalització del termini d'exposició pública d'eixa alternativa. L'incompliment d'esta norma dóna lloc a la no-admissió de la proposta de programa presentada, per entendre's fora de termini.
Sobre 2. Amb el nom d'«Alternativa tècnica», que s'ha de presentar obert i, addicionalment, en suport informàtic. Ha de contenir la documentació detallada en la base XVIII.
Sobre 3. Amb el nom de «Proposició juridicoeconòmica», que s'ha de presentar així mateix tancat i segellat.
Ha d'incloure necessàriament la documentació arreplegada en el model de l'annex II de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009). S'ha de presentar degudament firmada i datada.
Cada concursant no pot presentar més d'una proposició, ni formular variants, amb les excepcions establides en la base X. Tampoc pot subscriure cap proposta en unió temporal amb altres si ho ha fet individualment, o figurar en més d'una agrupació. L'incompliment d'estes normes dóna lloc a la no-admissió de totes les propostes de programa presentades per este.
Base XVIII. Contingut mínim del document alternativa tècnica
L'alternativa tècnica del present programa ha de tenir el contingut següent:
a) Document de planejament que regule l'ordenació detallada que cal desenvolupar. En este cas, l'alternativa tècnica ha d'anar acompanyada necessàriament d'un pla de reforma interior, amb els continguts expressats en la base IX i l'annex III de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009).
b) Àmbit de l'actuació. És el que comprén la resta sense desenvolupar de la unitat d'execució A-13 i de la unitat d'execució A-34, redelimitades del Pla General de Borriana. De l'àmbit resta de la unitat A13 s'exclou la parcel·la cadastral 8206992AT6479R3202VH. S'incorpora la superfície del carrer de l'Atlàntic en el límit sud de la unitat A34.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si escau, estatuts i acords socials d'esta.
e) Terminis que es proposen per al desenvolupament de l'actuació, en relació amb el que disposa la base XIII.
f) Projecte d'urbanització.
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si escau, dels compromisos d'edificació simultània a la urbanització que estiga disposat a assumir per damunt del mínim legal.
h) Mesures de control de qualitat i compliment de les normes de qualitat ambiental, si escau. En tot cas, ha d'emprar-se un 1% del PEM per a control de qualitat. Per a la recepció de l'obra per part de l'Ajuntament ha d'adjuntar-se document d'acceptació de les instal·lacions per part de les diferents companyies subministradores de serveis i el servei d'enllumenat públic contractat a nom de l'Ajuntament de Borriana. Igualment, ha de ser certificat pel director tècnic de l'obra i ratificat per l'urbanitzador que totes i cada una de les parcel·les integrades en el programa disposen de tots els serveis al peu d'estes.
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.
j) Estimació preliminar i general d'aquelles despeses d'urbanització variables.
Base XIX. Criteris d'adjudicació
(art. 135 LUV i 312 ROGTU)
Els criteris que s'estableixen en les presents bases no es corresponen exactament amb cap de les previstes en l'article 312 del ROGTU, en tractar-se de sòl urbà amb ordenació detallada però que necessita un pla de reforma interior que preveja l'especial tractament de les àrees consolidades.
l'alternativa tècnica ha de representar un 65% de la valoració en relació amb la proposició juridicoeconòmica, que ha de representar el 35% restant.
Es valoren de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:
Alternativa tècnica (100 punts)
a) La qualitat tècnica de l'ordenació proposada (PRI) (40 punts)
b) La resolució adequada de la integració de l'actuació en el seu entorn i la millor estructuració de dotacions públiques i d'espais lliures (20 punts)
c) La qualitat tècnica de les solucions proposades per a la urbanització (25 punts)
d) El termini d'execució del programa (10 punts)
e) Els compromisos addicionals assumits voluntàriament i a càrrec seu per l'urbanitzador (2 punts)
f) Els mitjans per al control de cada una de les prestacions que constitueixen l'objecte del programa (2 punts)
g) El compromís d'edificació simultània a la urbanització dels solars resultants de l'actuació per damunt d'un mínim legalment exigible (1 punt)
Proposició juridicoeconòmica (100 punts)
a) Import de les càrregues d'urbanització, expressat en euros per metre quadrat d'edificabilitat (50 punts)
b) La valoració dels terrenys a l'efecte de fixar el coeficient de canvi per al pagament en espècie, sense perjudici de realitzar la valoració d'acord amb els criteris de la legislació estatal referida a la data d'inici del procediment d'aprovació de l'expedient de reparcel·lació, i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient (25 punts)
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (15 punts)
d) Compromisos financers per a l'execució de les obligacions complementàries assumides voluntàriament i a càrrec seu per l'urbanitzador (10 punts)
La puntuació mínima que ha de superar l'alternativa tècnica per a poder ser valorada la proposició juridicoeconòmica és de 50 punts.
Base XX. Adjudicació del programa
(art. 286.1.g del Reglament d'Ordenació i Gestió Territorial i Urbanística)
1. Procediment i forma d'adjudicació (art. 299 ROGTU)
Ha de ser el previst en la base XIII de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009) tenint en compte que:
A) En el termini màxim d'un mes des de la data de l'obertura de les proposicions juridicoeconòmiques s'han d'emetre informes i nova qualificació. Durant este període, l'Ajuntament pot requerir als licitadors perquè, en el termini màxim de 10 dies, aclarisquen la documentació presentada, esmenen l'omesa o completen la que siga insuficient, suspenent-se en este cas els terminis d'emissió d'informes.
B) El Ple de l'Ajuntament disposa d'un termini de dos mesos comptadors de l'emissió d'informe de les proposicions juridicoeconòmiques per la mesa de qualificació, per a adjudicar el programa (art. 319 ROGTU).
Amb caràcter previ a l'adopció de l'esmentat acord, s'ha de requerir a qui vaja a ser adjudicatari que acredite trobar-se al corrent del compliment de les obligacions tributàries i amb la Seguretat Social imposades per les disposicions vigents.
C) No es demanarà dictamen del Consell del Territori i Paisatge per a l'adjudicació del programa, per no ser preceptiu de conformitat amb l'article 136.4 LUV.
TÍTOL III. EXECUCIÓ DEL CONTRACTE
Base XXI. Compliment del contracte i recepció de les obres
Ha de ser aplicable la base XVIII de les bases generals aprovades per acord plenari de 5 de febrer de 2009 (BOP de Castelló núm. 24, de 24 de febrer de 2009), tenint en compte que el termini de garantia serà de 12 mesos des del moment que s'entenguen rebudes per l'Ajuntament.
Base XXII. Prerrogatives de l'administració
(art. 286.1.e del Reglament d'Ordenació i Gestió Territorial i Urbanística)
L'Ajuntament té totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta, de conformitat amb les causes, procediment i efectes establits en la LUV i en el ROGTU.
Base XXVIII. Jurisdicció competent
(art. 286.1.f del Reglament d'Ordenació i Gestió Territorial i Urbanística)
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en pública concurrència.
ANNEX I
Condicions tècniques mínimes per al desenvolupament del projecte d'execució de la urbanització
Condicionants tècnics:
Coordinació amb les companyies subministradores. Abans de l'aprovació del projecte d'urbanització ha d'acreditar-se la coordinació i acceptació dels serveis previstos amb/per les entitats responsables: Iberdrola, Telefónica, Facsa, ONO, CEGAS, Sindicat de Regs o el mateix Ajuntament. En particular ha d'acreditar-se l'execució o, si és el cas, innecessarietat de les infraestructures bàsiques de les xarxes de gas i ONO, a fi de coordinar-les amb les obres de la unitat d'execució, sense sobrecost per al programa.
Xarxa viària. Les seccions tipus dels vials s'han d'ajustar a les d'actuacions limítrofes i d'acord amb els criteris municipals.
La xarxa viària ha d'incorporar les partides necessàries per a constituir els sobretalussos de sustentació de voreres o, si és el cas, els murs de contenció i delimitació dels límits de la unitat d'execució.
La vorera mínima serà d'1,50 m suprimint amplades inferiors. Els fanals dels carrers de vianants o de coexistència s'han d'ajustar a dissenys específics per a eixos casos.
Els pendents transversals d'acabat dels paviments han de ser del 3% en calçades (bombament transversal) i de l'1,5% en voreres.
S'han de complir els criteris i limitacions establits en la normativa d'accessibilitat.
Infraestructures i serveis. L'urbanitzador ha de definir i executar les distintes obres del projecte d'acord amb els criteris, qualitats i abast que assenyalen els distints organismes responsables.
Connexions. L'urbanitzador ha de definir i executar les connexions i connexions de servei necessàries de les obres, serveis i infraestructures previstes, fins al punt i amb les condicions que fixen els distints organismes responsables, garantint l'efectiva integració amb els àmbits urbanístics limítrofs.
Zones verdes. Han de ser de qualitat i disseny adequats, d'acord amb els criteris municipals seguits en actuacions similars i recents, i han d'incorporar sistemes de reg automatitzat així com equips, instal·lacions i mobiliari urbà concordes i compatibles amb un manteniment eficaç. S'ha d'incloure en el pressupost, a càrrec de l'actuació, el cost del manteniment de la jardineria i instal·lacions de les zones verdes durant el període de garantia.
Senyalització. La senyalització vertical s'ha de definir amb pals d'alumini estriat i senyals d'alumini, segons model municipal. Ha d'incorporar la dels encreuaments i accessos en l'entorn de la UE que siga necessària per a la seua correcta interpretació i coordinació. S'ha d'incloure també la senyalització informativa i l'específica de carrers de coexistència o de carril bici, si escau.
Aigua potable. El disseny definitiu de la xarxa i peces especials, així com dels trams de connexió que foren necessaris, s'ha d'adaptar a les especificacions de la companyia subministradora.
Clavegueram. La xarxa ha de ser unitària, connectant a la xarxa general disponible al camí Fondo, recentment ampliada per l'Ajuntament; la xarxa ha d'incorporar les corresponents connexions de servei domiciliàries, el punt d'origen de les quals s'ha de disposar dins de cada una de les parcel·les resultants previstes, degudament registrades.
Enllumenat. A fi de caracteritzar l'actuació, s'ha de promoure un disseny específic i de qualitat adequada als objectius del sector per a aquells elements singulars que defineixen la imatge del recinte que cal urbanitzar: fanals, mobiliari urbà, etc.
Condicionants genèrics:
- Abans de l'aprovació del projecte d'urbanització, l'urbanitzador ha de presentar els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni que caldrà establir amb cada una d'aquelles, i que haurà d'aportar-se a l'Ajuntament abans del començament de l'execució de les obres (acta de comprovació del replantejament).
- A la vista dels compromisos de coordinació amb les esmentades companyies que acompanyen l'oferta del promotor, s'adverteix a esta que l'Ajuntament no admetrà supòsits de retaxació de càrregues basats en eventuals mancances o omissions de les xarxes de serveis previstos respecte als que definitivament s'implanten i justifiquen en el projecte.
- A l'empara de les previsions de despeses generals de contracta i dels costos indirectes inherents a les partides o unitats d'obra del projecte, l'Ajuntament ha de designar la corresponent assistència tècnica a la direcció de les obres, a fi de garantir el correcte compliment de les condicions de la seua execució. L'esmentada assistència tècnica serà seleccionada per esta administració, a proposta de l'urbanitzador, sent el seu cost per compte d'este últim, segons el procediment que oportunament s'establisca.
- El concurs de l'esmentada assistència tècnica serà efectiu a partir de l'acta de comprovació del replantejament.
Cosa que es fa pública.
Borriana, 7 de maig de 2012.- L'alcalde: José R. Calpe Saera.